  Алексей Арзамасцев Майя Бывальцева Удмуртилэн тӧроез косэмъя, Ижкарын гурт возёс ярмаркаос ялан радъяськылозы. Матысез 14-тӥ куартолэзе луоз. Со сярысь элькун тӧролэн но кивалтэтлэн пресс-службазы ивортӥз. Ярмаркаын шаерысьтымы ваньбур поттӥсьёслэсь сиён-юонъёсты дунтэменгес басьтыны луонлык вань. Вузкарон ипподромлэн интывылаз радъяськоз. Калыклы тунсыкогес мед луоз шуыса, ярмаркаосты вал вылын ӵошатскон нуналъёсы ортчытъялозы. Ижысь ипподромын ярмаркаос кык арнялы одӥг пол луозы: 14-тӥ но 28-тӥ куартолэзе, 4-тӥ, 18-тӥ но 26-тӥ инвожое, 9-тӥ, 16-тӥ но 30-тӥ пӧсьтолэзе, 6-тӥ но 20-тӥ гудырикошконэ, 3-тӥ но 17-тӥ куарусёнэ. Тегъёс: Удмуртия сиён-юонъёс вузкарон Ижкар  